Nezape uada onihiza arra Deoza uati uati totoquena nauiuarri rrauirrezippanipomezape zouato madirra tezerremadenicca uima nauato tarraro rrauiza bacco irrizade.
Ponipe narraro oza pananicca madirradenicca zozosse.
Poni bodinicca tocorime mona rrine nauato tarraro.
Narraria arra poni zozosse tonanadedeni ihizossemana nezape madirra tezerremadenicca uima uati uati teza ziniro cacarrimana narrari.
Narraro zouatope Paoro,
ia inarraro inatti motta uaua carramissaponi nade.
Poni attinipe arrima nade:
—Arrarraridenipa Deo memeuarri madirrari Attiza iboraqquiri naui,
naui!
Arrarraridenipa Deo tiadeni tonassiuauabaqquiuiuarrine tauimarini tiadeni mari tocanabaqqui-manauitoui,
mari tocanabaqqui-manauitoui!
–nanamissa narrarode.
Uarrirriraza inatti motta nema nema nanarrona nezape poni attini mittade iaza tocasserani neza Paoro poua natti qqui taniza zouato bodinicca tocorime monaza uati tade:
—Zeso Cristo onima uati onana:
Tiqquenarri!
onarraro −nade Paoro.
Poua atti nama nanarra tocorime monapa amazati qquenarraride.
Nanarra arra zouato poni zozosse tonanadedeni poni bodinicca nauatobote amossi naui qqui toquenazapa:
—Rraho!
Nema nezape ziniro icappirapazerre?
Rridapanape poni bodinicca nauatobote cappirani −quenarrari.
Nazapa Paoro dama,
Sira dama iquenaza oza panani nocconiuarri iaccabaqqui-manarrari,
uima cacattemadedeniza uati toquenauiuarrine.
Uima cacattemadedeniuarri bacco toquenazapa uati toquenarrari:
—Qqui,
arrarrari zodeodenipa icca oza pananicca madirraza moua moua narizemanaparra!
−quenarrari.
—Poccadeni ididenicca madie tauimarini mari mari quenarrari.
Naraha iape rromanodeni iquerrenezape poccadeni ididenicca madie tauimariniza rrehe inerrerani.
Narraroza iboraqquiri inerrerani.
Iaza oppina tani −quenarrari.
Nazapa madirra bazima Paorodeniza boquemanaza itacossimanauiuarrineraha uima cacattemadedenipa isso teppeppedenina icazossebaqquirrari:
—Rrari,
eterorideni ssiti tarizemanaza titacossimanarro!
−quenarrari.
Nazapa itacossimanarrari cacotabote naza toponi cocoroza cororo izimemanarrari.
Nazapa toponi cocoro cacauadeza uati toquenarrari:
Arrarrarideni tecauabaqquiuissa tarro,
zarra tarrarauiuarrine −quenarrari.
Nazapa toponi cocoro cacauadepa uima cacattemadedeni attideni mittazapa bodiccazana iaqquezimabaqquirrari.
Issodeni auaza cabasso naza rrore caniqquimaza pamizaza canarrari.
Nazapa Paoro Sira tezerre zome nocconiraha Deoza uauatiti zarrari,
Deoza uatizemanaza rrirririri zazapa toponi cocorocca madirra mittemanarrari.
Nanarra nami rrazirema zaroro narraro.
Toponi cocoro tozimacca ozape sibaza canauatonirre narraro dacoreraha poni cauittanicca nami zaroro nezape narraro oza naqui zaroro canarraro.
Nezape totoqquezima naqui touabarraro,
domo uezarrarideni issodenicca,
birridenicca corriti naqui rreo uarrarizarraro.
Nanarra toponi cocoro cacauade nocco torraza qqui tanerre totoqquezima touabani qqui tazapa:
—Rraho domo toccaui!
−narrari poua bodi.
Nazapa toponi cocoroza domo uezarrarideni domo toccaui manaconipa pocca taminedeni poua inanazoqque-manaui noppine cappinaza pocca massito cauidiqquimeranarraro zoppa rreo poua nazoqqueuitouiraha.
Naraha Paoro pouaza uaua narrari:
—Parri!
Tia terrina terrerarri!
Iape bazima arri rrassi izani −narrari.
Nazapa toponi cocoro cacauade rrorrororotoui uaua naza rrorrororo eccarronemanazapa piri tozimemanarrari.
Nazapa toponi cocoro cacauade bodiuarri rroppa tozimanarra uarro narrarirrine tacca-cca narrari.
Paoro Sira baccodeniuarri poua pitoza uitta narrari.
Nazapa toponi cocoro bodiuarri pamizaraha eqquenabaqquizapa uapiccazana pouadeniza uati tarrari:
—Rraho,
oua naqui ossiuauaniuarrinepe nerrecoma onaniuarrine?
−narrari.
Naraha manaco pouaza uati toquenarrari:
—Ia Zozossede Zesoza parrissa tezape tissiuauanitoui.
Ticca madirra naco Zesoza parrissa quenazapa tocassiuauerauitoui −quenarrari Paoro Sira tezerre.
Nazapa toponi cocoro cacauade pocca madirra rrauirronaza Paorodeni ia Zozossede Zeso tauimari mari icanabaqquimanarrari.
Nazapa bazima mittemanarrari.
Nazapa zome nocconiraha toponi cocoro cacauade passouarri iaccabaqquizapa berorideni ssaua inarizarraro.
Nazapa narraro zomeza pocca madirra bazima passo dopaniza niniqui carrimanarrari.
Passo dopaniza niquide rricazapa toponi cocoro cacauadepa pocca ozauarri Paorodeni inarripabaqquirrari.
Deoza rrehe nazapa uatizeri narrari.
Pocca ozacca bazima naco Deoza rrehe quenazapa uatizemaneri narrari.
Narraro ssiuarraza uima cacattemadedenipa Paoro Sira tezerre tappa inabaqquimanauiuarrine isso teppeppe pamaha toponi cocoro cacauadeza uatide zosse inabaqquimanarrari.
Touedazapa toponi cocoro cacauadeza uati toquenarrari:
—Arra uima cacattemadedeni attidenipa:
“Paoro Sira tezerre tappa tinabaqquina” quenaparra −quenarrari.
Nazapa toponi cocoro cacauade Paoroza uati tarrari:
—Rridapana uima cacattemadedeni attideniza tiadeni tappa onabaqquiniuarrine.
Tiadeniza uima nouerani.
Mouaraza ticadenarri −narrari.
Naraha Paoropa isso teppeppedeniza uati tarrari:
—Icadena-rrerani!
Arrina,
iape rromanodeni iquerreneraha icca uima cattemerani ia uaccade isso teppeppeza ia tocazossebaqquizapa ia itacossimanarraro.
Madirra bazima naco ia qqui toquenade.
Nazapa ia itacossimanezape ecotabote neza toponi cocorouarri ia coro tozimabaqquirraride.
Naraha rridapana naqui icca uima cattema-rrereraha narrimeheza ia zosse tomani-baqquiuiuarrineco?
Poni,
iape narrimeheza icadena-rrerani!
Uima cacattemadedeni rrauirronaza pouadenira ia tappa tabaqquimanauiuarrine uati tinanimanana −narrari Paoro.
Nazapa isso teppeppe pamaha uima cacattemadedeniuarri touedaniza Paorocca uima uati tanimanarrari.
Arra Paoro Siradenipa rromanodeni querrenaui uima cacattemadedeni mittemanazapa uarro quenarrari.
Nazapa uima cacattemadedeni cappinemanaza toponi cocorouarri rraui torrarrari,
bacco toquenazapa Paorodeniza uati toquenarrari:
—Rraho!
Irrine tiadeniza uima bica terrerani.
Rridapanape icca uima naniza peperriua −quenarrari.
Nazapa Paoro Sira tezerre eqquenabaqquizapa mouaraza pouadeniza uati toquenarrari:
—Rridapanape arri icca oza pananizape timadimana terrerana.
Arricca oza panani onihiuarrina ticadana −quenarrari.
Nazapa toponi cocorouarri uedenazapa Ridia madiniuarri touedanirrari.
Nazapa nauiza Zesoza rrehe quenarrari bodideni acco icanabaqquizapa uatizemaneri narrari.
Nazapa denima touedarrari.